Document ID: 32001R2595

Title and Content:
Κανονισμός (ΕΚ) αριθ. 2595/2001 της Επιτροπής της 28ης Δεκεμβρίου 2001 περί τροποποιήσεως του κανονισμού (ΕΚ) αριθ. 690/2001 για τη θέσπιση ειδικών μέτρων στήριξης της αγοράς στον τομέα του βοείου κρέατος Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 38 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 690/2001 της Επιτροπής, της 3ης Απριλίου 2001, για τη θέσπιση ειδικών μέτρων στήριξης της αγοράς στον τομέα του βοείου κρέατος(3), όπως τροποποιήθηκε τελευταία από τον κανονισμό (ΕΚ) αριθ. 2155/2001(4), προβλέπει σύστημα εξαγοράς, με διαδικασία δημοπράτησης, σφαγίων από ορισμένες κατηγορίες ζώων ηλικίας άνω των 30 μηνών. Προσδοκώντας ότι έως τα τέλη 2001 θα αίρονταν οι ανακύψασες στην αγορά δυσχέρειες που υπαγόρευσαν την έκδοση του κανονισμού, στο παράρτημα III του κανονισμού ορίζεται ότι ο τελευταίος διαγωνισμός θα διεξαχθεί στις 10 Δεκεμβρίου 2001. (2) Μολονότι η επικρατούσα στην αγορά κατάσταση για τις κατηγορίες Β και Ε έχει βελτιωθεί ικανοποιητικώς, η κατάσταση για τις αγελάδες κατηγορίας Δ εξαιρετικά σοβαρή. Επιπλέον, αναμένεται ότι κατά το πρώτο τρίμηνο του 2002 θα προσκομιστεί στην αγορά σοβαρός αριθμός αγελάδων που, για λόγους συνδεόμενους με την κρίση στον τομέα του βοείου κρέατος, δεν είχαν οδηγηθεί στο σφαγείο κατά το 2001. Προκειμένου να αποφευχθεί περαιτέρω κατάρρευση της αγοράς αγελαδινού κρέατος, είναι αναγκαίο να προσφερθεί ενδεδειγμένη στήριξη με τη συνέχιση, το πολύ επί τρεις επιπλέον μήνες, του συστήματος εξαγοράς που καθορίστηκε στον κανονισμό (ΕΚ) αριθ. 690/2001 με την αγορά ποσοτήτων που δεν υπερβαίνουν τους 40000 τόνους. (3) Λόγω του επείγοντος χαρακτήρα των μέτρων, ο παρών κανονισμός θα πρέπει να τεθεί σε ισχύ αμέσως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 690/2001 τροποποιείται ως εξής: 1. Στο άρθρο 1 παράγραφος 1 προστίθεται το ακόλουθο εδάφιο: "Ωστόσο: - από τη 17η μερική προκήρυξη της 7ης Ιανουαρίου 2002 και μετά, τα κράτη μέλη δεν θα αγοράζουν σφάγια ή ημιμόρια σφαγίων των κατηγοριών Β και Ε, - οι συνολικές αγορές που πραγματοποιούνται με δημοπρασίες το 2002 θα αφορούν ποσότητες που δεν υπερβαίνουν τους 40000 τόνους." 2. Στο άρθρο 12 δεύτερο εδάφιο διαγράφονται οι λέξεις "μέχρι τις 31 Δεκεμβρίου του 2001". 3. Στο παράρτημα Ι, ο τίτλος της δεύτερης στήλης για τις τιμές ενεργοποίησης αντικαθίσταται από τις λέξεις "1 Ιουλίου-31 Μαρτίου 2002". 4. Στο παράρτημα III προστίθενται οι ακόλουθες ημερομηνίες: "7 Ιανουαρίου 2002 21 Ιανουαρίου 2002 11 Φεβρουαρίου 2002 25 Φεβρουαρίου 2002 11 Μαρτίου 2002." Άρθρο 2 Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Δεκεμβρίου 2001.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2479
2656
2449
1810
2737

EuroVoc IDs (Expanded): 2479
2656
2449
1810
2737

Dataset Source: meu

Split: train